FI Euroopan unionin virallinen lehti CE 78/126

(2004/C 78 E/0128)

KIRJALLINEN KYSYMYS E-2556/03

esittäjä(t): Robert Evans (PSE) komissiolle

(4. elokuuta 2003)

Aihe: Äänestäminen Mallorcan vaaleissa

Euroopan parlamentin puhemiestä pyydettiin 12. maaliskuuta 2003 kiireellisesti tutkimaan valituksia, joiden mukaan EU:n kansalaiset, jotka eivät olleet Espanjan kansalaisia, eivät voineet rekisteröítyä äänestäjiksi Mallorcan kunnallisvaaleissa toukokuussa 2003.

Myöhemmin eräät Ison-Britannian kansalaiset ovat ottaneet minuun yhteyttä sen vuoksi, että mennessään vaalipäivänä äänestämään, he luulivat olevansa rekisteröityneitä, mutta heille sanottiin, että he eivät sitä olleet, joten he eivät voineet äänestää.

Äänestäminen oleskeluvaltion paikallisissa ja EU-vaaleissa on jokaisen EU:n kansalaisen perusoikeus. Onko komissio samaa mieltä, että edellä mainitussa tapauksessa toimittiin vastoin tätä oikeutta, koska äänestäminen oli mahdotonta? Aikooko komissio tutkia tätä äänioikeuden riistoa?

António Vitorinon komission puolesta antama vastaus

(16. syyskuuta 2003)

Arvoisa parlamentin jäsen kiinnittää huomiota unionin kansalaisten perusoikeuteen äänestää asuinvaltionsa kunnallisvaaleissa, vaikka he eivät olekaan kyseisen jäsenvaltion kansalaisia. Tämä oikeus taataan EY:n perustamissopimuksen 19 artiklassa ja sitä koskevat yksityiskohtaiset säännöt on säädetty neuvoston direktiivissä 94/80/EY (1).

Direktiivi 94/80/EY on saatettu osaksi Espanjan lainsäädäntöä hallintolailla (Ley orgánica) 1/1997. Komissio on saanut Espanjan viranomaisilta seuraavaa tietoa unionin kansalaisten rekisteröimisestä vaaliluetteloihin: Äänestäjien on ilmoittauduttava asuinpaikkansa väestörekisteriin. Kaikkien Espanjassa asuvien täytyy ilmoittautua, ovat he sitten Espanjan kansalaisia tai eivät, ja näiden rekistereiden perusteella laaditaan kansalliset vaaliluettelot.

Oficina del Censo Electoral (Espanjan vaaliluettelotoimisto) pitää jatkuvasti päivitettyä rekisteriä äänestäjistä, jotka ovat unionin kansalaisia mutta eivät Espanjan kansalaisia. Toimisto saa äänestäjien henkilötiedot kuntien väestörekistereistä.

Espanjan lain mukaan Espanjassa asuvien unionin kansalaisten, jotka eivät ole Espanjan kansalaisia, täytyy ilmoittaa haluavansa äänestää kunnallisvaaleissa äänestäessään ensimmäistä kertaa. Vaatimuksen noudattamiseksi vaaliluettelotoimisto lähettää muistutuksen kaikille unionin äänestäjille, jotka eivät ole Espanjan kansalaisia, kolme kuukautta ennen vaalien ajankohtaa, jotta äänestäjät voivat ilmoittaa, haluavatko he äänestää vai eivät. Liitteinä ovat tarvittava lomake ja ohjeet kaikilla yhteisön virallisilla kielillä sekä ennakkoon maksettu palautuskuori. Lomakkeita saa myös kaikista Espanjan paikallisista virastotaloista kuusi kuukautta ennen vaaleja. Vaaliluetteloihin jo rekisteröityneitä unionin kansalaisia kirje muistuttaa tulevista vaaleista.

Alustavat luettelot äänioikeutetuista unionin kansalaisista laaditaan myöntävien vastausten perusteella. Luettelot julkaistaan kunnanvirastoissa kuuden päivän kuluttua vaalien julkistamisesta ja ne ovat esillä kahdeksan päivän ajan. Muutosta voi hakea tänä aikana, ja hyväksyttyjen nimet kirjataan lopulliseen vaaliluetteloon.

Komissio katsoo, että unionin kansalaisia koskevien vaaliluettelojen laatimismenettelyt Espanjassa ovat direktiivin 94/80/EY mukaisia.

Komissio ei ole saanut yhtään valitusta, jonka mukaan rekisteröintijärjestelmä ei ole toiminut viime paikallisvaaleissa Espanjassa toukokuussa 2003. Komissio pyrkii takaamaan, että jäsenvaltiot noudattavat yhteisön lainsäädäntöä sekä perusoikeuksia, mutta kysymyksen sisältämä tieto ei ole tarpeeksi yksityiskohtaista, jotta komissio voisi ryhtyä lisätoimenpiteisiin.

(1) Neuvoston direktiivi 94/80/EY, annettu 19 päivänä joulukuuta 1994, niiden unionin kansalaisten kunnallista äänioikeutta ja vaalikelpoisuutta koskevista yksityiskohtaisista säännöistä, jotka asuvat jäsenvaltiossa, jonka kansalaisia he eivät ole, EYVL L 368, 31.12.1994.